ΚΑΝΟΝΙΣΜΟΣ (ΕΟΚ) αριθ. 1573/76 ΤΗΣ ΕΠΙΤΡΟΠΗΣ της 30ής Ιουνίου 1976 περί τροποποιήσεως του κανονισμού (ΕΟΚ) αριθ. 700/73 "περί καθορισμού ορισμένων αναγκαίων λεπτομερειών για την εφαρμογή του καθεστώτος των ποσοστώσεων στον τομέα της ζάχαρης"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 3330/74 του Συμβουλίου της 19ης Δεκεμβρίου 1974 περί κοινής οργανώσεως αγοράς στον τομέα της ζαχάρεως (1), όπως τροποποιήθηκε τελικά από τον κανονισμό (ΕΟΚ) αριθ. 1487/76 (2), και ιδίως το άρθρο 27 παράγραφος 7,

Εκτιμώντας:

ότι το άρθρο 27 παράγραφος 2 του κανονισμού (ΕΟΚ) αριθ. 3330/74 προβλέπει, για τον υπολογισμό της συνεισφοράς στην παραγωγή, κριτήρια που διαφέρουν εν μέρει από εκείνα που εφαρμόζοντο πριν από την έναρξη ισχύος του εν λόγω κανονισμού- ότι είναι λοιπόν αναγκαίο να τροποποιηθεί, κατά συνέπεια, ο κανονισμός (ΕΟΚ) αριθ. 700/73 της Επιτροπής της 12ης Μαρτίου 1973 περί καθορισμού ορισμένων αναγκαίων λεπτομερειών για την εφαρμογή του καθεστώτος των ποσοστώσεων στον τομέα της ζάχαρης (3)-

ότι, επί πλέον, πρέπει να προβλεφθεί η δυνατότητα συνάψεως συμβάσεων έργου "φασόν" σε περίπτωση που ο εντολεύς και ο μεταποιητής βρίσκονται σε δύο διαφορετικά Κράτη Μέλη-

ότι τα προβλεπόμενα μέτρα στον παρόντα κανονισμό είναι σύμφωνα με τη γνώμη της Επιτροπής Διαχειρίσεως της Ζαχάρεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Στο άρθρο 3 του κανονισμού (ΕΟΚ) αριθ. 700/73 εντάσσεται η ακόλουθη παράγραφος 2α:

"2α) Αν το εργοστάσιο του εντολέα και εκείνο του μεταποιητή βρίσκονται σε διαφορετικά Κράτη Μέλη, η αίτηση που αναφέρεται στην παράγραφο 2 πρέπει να απευθύνεται στα δύο Κράτη Μέλη που τα αφορά. Στην περίπτωση αυτή, τα εν λόγω Κράτη Μέλη συμφωνούν επί της απαντήσεως που θα αποστείλουν και παίρνουν τα αναγκαία μέτρα προς επιβεβαίωση της τηρήσεως των όρων που προβλέπονται στην παράγραφο 2."

2. Στο άρθρο 5 του κανονισμού (ΕΟΚ) αριθ. 700/73, η παράγραφος 4 καταργείται.

3. Το κείμενο του άρθρου 7 του κανονισμού (ΕΟΚ) αριθ. 700/73 αντικαθίσταται από το ακόλουθο κείμενο:

"Άρθρο 7

1. Το ποσό της συνεισφοράς στην παραγωγή που ισχύει για μια περίοδο ορίζεται προ της 1ης Δεκεμβρίου της επομένης ζαχαρικής περιόδου.

2. Οι συνολικές απώλειες που προκύπτουν από τη διάθεση των ποσοτήτων που παράγονται εντός της Κοινότητος, πέραν της εγγυημένης ποσότητος, υπολογίζονται συναρτήσει:

α) της συνολικής παραγωγής ζάχαρης στην Κοινότητα, κατά τη διάρκεια της εν λόγω ζαχαρικής περιόδου, εκφρασμένης σε λευκή ζάχαρη και μειωμένης:

- κατά την εγγυημένη ποσότητα που ισχύει για την εν λόγω ζαχαρική περίοδο,

- κατά τις ποσότητες που έχουν παραχθεί πάνω από τις μέγιστες ποσοστώσεις,

- κατά τις ποσότητες που έχουν παραχθεί κάτω από τις μέγιστες ποσοστώσεις που μεταφέρονται δυνάμει του άρθρου 31 του κανονισμού (ΕΟΚ) αριθ. 3330/74-

β) ενός κατ' αποκοπήν ποσού κατά μονάδα βάρους για την απώλεια κατά τη διάθεση της εν λόγω ζάχαρης. Το ποσό αυτό αντιστοιχεί στο σταθμισμένο μέσο όρο των απωλειών που προκύπτουν κατά τη διάθεση, κατά τη διάρκεια της περιόδου από την 1η Οκτωβρίου της εν λόγω ζαχαρικής περιόδου μέχρι την 30ή του επομένου Σεπτεμβρίου, ελαττουμένου κατά το ποσό των εισφορών στην εξαγωγή που εισπράχθηκαν κατά την ίδια περίοδο."

Άρθρο 2

Ο παρών κανονισμός αρχίζει να ισχύει την 1η Ιουλίου 1976.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 30 Ιουνίου 1976.

Για την Επιτροπή

P. J. LARDINOIS

Μέλος της Επιτροπής

(1) ΕΕ αριθ. Ν 359 της 31.12.1974, σ. 1.

(2) ΕΕ αριθ. Ν 167 της 26.6.1976, σ. 9.

(3) ΕΕ αριθ. Ν 67 της 14.3.1973, σ. 12.